Dehquevrichén o gno sito : eunna manira dé dire pé djor\nComme i l’én deut ou momèn da prézentatsión dou gno sito, touit le més i vo minérén a dehquevrì le novétà, a modé dé tsi co éntó l’aprofondichemèn da gnoa roubrica “Eunna manira dé dire pé djor” qui troeu ou fonts da padja d’intrà dou portà.\nA l’ét eun echtremèn utille pé cogniche mièi le patoué valdouchtàn a travers y “echprèsión idiomatécque”, saret a dire le manire dé dire qu’i son spéséfécque dé totte le léngue é qu’i l’an un sans moué diférèn dé tsou létéral. A l’ét un sans qu’ou l’at le chèi rich vents a pensà é vents l’ichtouére dé eunna quemenétà.\nÉn effet, le manire dé dire i l’aon a l’énvión un sans réal, ma ou lon dou tén tsou sans ou l’at alardji-se én totchèn dé idé pi achtréte. Fran pé tsen écquie a cognichéntsa di manire dé dire l’é eunna di tchoze qu’ou non l’aita pé comprénde si non cognich bén eunna lénga, ma acheu o mondo la qu’a l’a nachù.\nVents a roubrica dou sito, troeu peu, touit le co qu’i l’intreu, eunna manira dé dire diférénta én un di patoué da Val d’Ohta, énsémbio a cha tradutsión én fransé é én tayàn. Ma pa macque : i l’eu peu a possibilité co d’ehcouté o sonore.